Omkring ti grantræer blev godt svedne i toppen onsdag aften på Pig Rub Vejen i Hune ved Blokhus. Her kom en flok forbipasserende forbi, og ved hjælp af skovle og jord fik de dæmpet flammerne, til Nordjyllands Beredskab ankom, og fik slukket det hele. - Et godt stykke af rabatten var brændt, og så havde flammerne også fået fat i grantræerne, siger indsatsleder ved Nordjyllands Beredskab, Claus Hermansen. Med de forbipasserendes hjælp udviklede branden sig ikke, grantræerne står stadig – dog noget visne. - Det var ikke det helt stoere, men med den tørke vi hare nu, kan det hurtigt gå galt siger Claus Hermansen. Det er endnu uklart, hvad der satte gang i flammerne, og selvom der ikke skete noget, opfordrer indsatslederen folk til, at man lige tænke sig om en ekstra gang, når det er så tørt. - Man skal tænke sig rigtig godt om i øjeblikket. Man skal eksempelvis ikke bare smide cigaretskod ud på vejen, eller have åben ild, siger han.

Opsummering:
Onsdag aften blev ti grantræer ved Hune godt svedne i toppen. Nordjyllands Beredskab opfordrer til, at man tænker sig ekstra godt om i sommervarmen.